**NOLIKUMS**

**Cēsīs, Cēsu novadā**

2021. gada 19.augustā Nr. 23

**Satiksmes drošības komisijas nolikums**

*Izdots saskaņā ar likuma “Par pašvaldībām”*

*41. panta otro daļu, 61. panta trešo daļu,*

*Valsts pārvaldes iekārtas likuma*

*73.panta pirmās daļas pirmo punktu*

*un Cēsu novada domes 2021. gada 1. jūlija*

*saistošo noteikumu Nr. 1 “Cēsu novada pašvaldības nolikums”*

*16.punktu un 18.punktu*

1. **Vispārīgie jautājumi**
   1. Nolikums nosaka Cēsu novada pašvaldības (turpmāk – Pašvaldība) Satiksmes drošības komisijas (turpmāk - Komisija) uzdevumus, kompetenci un darba organizāciju.
   2. Komisija ir Cēsu novada domes (turpmāk – Dome) izveidota Pašvaldības koleģiāla institūcija, kas sniedz atzinumus vai pieņem lēmumus ar mērķi nodrošināt drošu un ērtu ceļu satiksmi Cēsu novadā, izstrādāt ceļu satiksmes drošības uzlabošanas un ierobežojuma plānus, tai skaitā, publisku pasākumu un remontdarbu norises vietās un laikā, kā arī izskatīt iesniegumus ceļu satiksmes drošības jautājumos.
   3. Komisija ir pastāvīga un neatkarīga tās kompetencē esošo lēmumu pieņemšanā.
   4. Komisiju izveido vai likvidē un tās sastāvu apstiprina ar Domes lēmumu.
   5. Komisijas darbības tiesisko pamatu nosaka likums “Par pašvaldībām”, Ceļu satiksmes likums, Autopārvadājuma likums, Sabiedriskā transporta pakalpojuma likums, citi Latvijas Republikā spēkā esošie normatīvie akti (turpmāk kopā saukti - normatīvie akti), Komisijas nolikums un Cēsu novada domes 07.11.2019. lēmums Nr.335 (prot. Nr.16) “Par vadlīniju “Satiksmes drošības un mierināšanas risinājumu piemērošana Cēsu novadā”  apstiprināšanu”.
   6. Komisija atrodas Uzņēmējdarbības un attīstības komitejas kontrolē, kura to īsteno Cēsu novada pašvaldības nolikumā noteiktajā kārtībā.
2. **Darbības mērķis un uzdevumi**
   1. Komisijas darbības mērķis ir noteikt ceļa satiksmes norises un ceļa satiksmes drošības organizatoriskos pamatus Cēsu novada administratīvajā teritorijā, lai aizsargātu cilvēku dzīvību un veselību, vidi, kā arī fiziskajām un juridiskajām personām piederošo mantu.
   2. Komisijas uzdevums ir izvērtēt saņemtos iesniegumus un savlaicīgi, vispusīgi, objektīvi, atbilstoši normatīvo aktu prasībām, pieņemt motivētu lēmumu.
3. **Darba organizācija**
   1. Komisijas darbs notiek komisijas sēdē, kuru sasauc Komisijas priekšsēdētājs pēc nepieciešamības.
   2. Komisijas priekšsēdētājs sasauc Komisijas sēdi, par to informējot Komisijas locekļus vismaz vienu dienu iepriekš, izņemot, ja Komisijas locekļi iepriekš ir vienojušies par konkrētu Komisijas sēdes norises dienu un laiku, ko ieraksta protokolā. Komisijas priekšsēdētājs ir tiesīgs rīkot izbraukuma sēdes, nosakot izskatāmo darba kārtību, laiku un izbraukuma vietu.
   3. Komisijas sēdes darba kārtība tiek veidota FIBU izskatāmo jautājumu iesūtīšanas secībā. Komisijas sēdes darba kārtību veido Komisijas sekretārs.
   4. Komisijas locekļi ar Komisijas sēdes darba kārtību un izskatāmo jautājumu materiāliem iepazīstas vismaz vienu dienu iepriekš.
   5. Komisijā izskatāmo jautājumu materiālus un lēmumu projektu sagatavo un iesniedz izskatīšanai par konkrēto jautājumu atbildīgais darbinieks, kurš arī nodrošina pieņemtā lēmuma tālāku virzību.
   6. Komisijas sēdes ir atklātas. Komisijas sēdi vai tās daļu pasludina par slēgtu, ja nepieciešams izskatīt jautājumu, kas saistīts ar valsts noslēpumu, komercnoslēpumu, personu privāto dzīvi, citu informāciju, kuras izpaušana saskaņā ar likumu ir aizliegta. Slēgtajā komisijas sēdē piedalās komisijas locekļi, uzaicinātās personas un tie Pašvaldības administrācijas darbinieki, kuri sagatavojuši lēmuma projektu.
   7. Personas, kas piedalās Komisijas sēdē, video un audio ierakstus sēžu zālē var veikt tikai ar Komisijas priekšsēdētāja saskaņojumu. Komisijas priekšsēdētāja saskaņojums nav nepieciešamas personām, kuras video un audio ierakstus veic žurnālistiskām vajadzībām saskaņā ar likumu "[Par presi un citiem masu informācijas līdzekļiem](https://likumi.lv/ta/id/64879-par-presi-un-citiem-masu-informacijas-lidzekliem)".
   8. Komisijas sēdes vada Komisijas priekšsēdētājs, viņa prombūtnes laikā Komisijas priekšsēdētāja vietnieks.
   9. Komisija sēde ir lemttiesīga, ja tajā piedalās vairāk kā puse no Komisijas locekļu skaita.
   10. Ja uz Komisijas sēdi neierodas Komisijas locekļu vairākums, tad Komisijas priekšsēdētājs sasauc atkārtotu Komisijas sēdi ne ātrāk kā pēc vienas un ne vēlāk kā pēc septiņām dienām. Ja uz atkārtotu Komisijas sēdi neierodas Komisijas locekļu vairākums, tad Komisijas priekšsēdētājs par to ziņo Domei.
   11. Ja Komisijas loceklis sēdes laikā atrodas citā vietā un objektīvu apstākļu dēļ nevar ierasties Komisijas sēdes norises vietā, Komisijas priekšsēdētājs var noteikt, ka komisijas sēdes norisē tiek izmantota videokonference (attēla un skaņas pārraide reālajā laikā), ja Komisijas loceklim ir nodrošināta tehniska iespēja piedalīties sēdē ar videokonferences palīdzību. Komisijas loceklis, kurš objektīvu apstākļu dēļ nevar ierasties Komisijas sēdes norises vietā, par to informē Komisijas priekšsēdētāju vismaz divas stundas pirms Komisijas sēdes norises laika. Komisijas sekretārs vismaz stundu pirms sēdes norises laika informē Komisijas locekli par Komisijas sēdes tiešsaistē izmantojamo lietojumprogrammu un pieslēgšanos tai.
   12. Komisijas priekšsēdētājs, izsludinot darba kārtību, var noteikt, ka Komisijas sēde tiek organizēta attālināti, sēdes norisē izmantojot videokonferenci (attēla un skaņas pārraide reālajā laikā), ja Komisijas locekļiem ir nodrošināta tehniska iespēja piedalīties sēdē ar videokonferences palīdzību. Komisijas sekretārs vismaz vienu darba dienu pirms sēdes norises laika informē Komisijas locekļus par Komisijas sēdes tiešsaistē izmantojamo lietojumprogrammu un pieslēgšanos tai.
   13. Ja Komisijas sēdes norise notiek izmantojot videokonferenci, Komisijas priekšsēdētājs nosaka kārtību, kādā tiek nodrošināts Komisijas sēdes atklātums un Komisijas sēdes dalībnieku, kas nav Komisijas locekļi, iespēju izteikties Komisijas sēdē.
   14. Komisijas sēdē izskata tos jautājumus, kas iekļauti apstiprinātajā sēdes darba kārtībā. Izņēmumi pieļaujami vienīgi tad, ja tam piekrīt ne mazāk kā puse no klātesošajiem Komisijas locekļiem.
   15. Komisija lēmumu pieņem atklāti un vārdiski balsojot. Lēmums ir pieņemts, ja par to nobalso vairāk kā puse no klātesošajiem Komisijas locekļiem. Ja balsis sadalās vienādi, izšķirošā ir Komisijas priekšsēdētāja balss.
   16. Ja Komisija neatbalsta lēmuma projektu vai citu dokumentu, tā sniedz motivētu atzinumu kā konkrētais jautājums risināms, sagatavo citu lēmuma projektu vai arī virza lēmuma projektu izskatīšanai Domē, pievienojot Komisijas iebildumus.
   17. Komisijas sēdi protokolē. Protokolu paraksta Komisijas sēdes vadītājs un Komisijas sekretārs (protokolists). Ja Komisijas loceklis nepiekrīt pieņemtajam lēmumam, viņš var iesniegt savu viedokli rakstveidā, ko pievieno protokolam.
   18. Sēde var tiek ierakstīta, izmantojot tehniskos palīglīdzekļus.
   19. Lai pieņemtu lēmumu atbilstoši normatīvo aktu prasībām, Komisijai ir tiesības atlikt iesnieguma izskatīšanu uz noteiktu laiku.
   20. Komisijas sekretārs kārto Komisijas lietvedību Pašvaldības noteiktajā kārtībā, atbilstoši normatīvo aktu prasībām. Komisijas sēžu protokoli tiek glabāti centrālās administrācijas Īpašumu apsaimniekošanas pārvaldē.

**4. Iesniedzēja tiesības un pienākumi**

4.1. Iesniedzējam ir šādas tiesības:

4.1.1. Lūgt Komisijai nepieciešamo informāciju par iesnieguma saturu, ceļu satiksmes organizēšanas tehnisko līdzekļu uzstādīšanas shēmas izveidi un citiem Komisijas kompetences jautājumiem;

4.1.2. piedalīties Komisijas sēdē.

4.2. Iesniedzējam ir pienākumi :

4.2.1. Komisijai iesniegt šādus dokumentus:

4.2.1.1. motivētu iesniegumu par nepieciešamu pagaidu, jaunu ceļu satiksmes organizāciju vai esošās satiksmes organizācijas izmaiņām,

4.2.1.2. izstrādātu pastāvīgo ceļu satiksmes organizēšanas tehnisko līdzekļu izvietojuma shēmu vai pagaidu ceļu satiksmes organizēšanas tehnisko līdzekļu izvietojuma un apbraukšanas ceļu novietojuma shēmu.

1. **Komisijas tiesības un pienākumi**
   1. Komisijai savas kompetences ietvaros ir šādas tiesības:
      1. pieprasīt un saņemt Komisijas darbam nepieciešamo informāciju, paskaidrojumus un dokumentus no privātpersonām, publiskām personām, kā arī Pašvaldības amatpersonām, institūcijām un kapitālsabiedrībām;
      2. uzaicināt uz Komisijas sēdi personu, kuras intereses skar Komisijā izskatāmais jautājums;
      3. pieaicināt jautājuma izskatīšanā Pašvaldības darbiniekus un amatpersonas, kā arī citas Pašvaldības amatpersonas un institūcijas;
      4. pieprasīt sniegt atzinumu no citām Pašvaldības institūcijām;
      5. sniegt priekšlikumus, atzinumus, kā arī pieņemt lēmumus Komisijas kompetencē esošajos jautājumos.
   2. Komisijai ir šādi pienākumi:
      1. sniegt atzinumus, kas saistīti ar ceļu satiksmes organizāciju Cēsu novadā;
      2. izskatīt ceļa satiksmes organizācijas tehnisko līdzekļu izvietojuma shēmas;
      3. izskatīt īslaicīgas izmaiņas satiksmes organizācijā;
      4. izskatīt sabiedriskā transporta Cēsu pilsētas nozīmes maršruta tīklu vai tā grozījumi;
      5. Izskatīt iesniegumus un tiem pievienotos dokumentus izskatīšana par ceļu satiksmes norisi, drošību un tās organizāciju.

1. **Administratīvo aktu apstrīdēšanas kārtība**

Komisijas izdotos administratīvos aktus vai faktisko rīcību var apstrīdēt Cēsu novada domē.

Cēsu novada domes priekšsēdētājs /personiskais paraksts/ J.Rozenbergs